b'\n_START_ARTICLE_\nEnsimm\xc3\xa4inen ritarikunta\n_START_SECTION_\nTausta\n_START_PARAGRAPH_\nKun Galaktinen Imperiumi kukistettiin elokuvassa Jedin paluu (1983), Uusi tasavalta laati tiukat aseistariisuntasopimukset ja vaati raskaita sotakorvauksia. Mutta jotkut Imperiumin entisist\xc3\xa4 johtajista ja teknologian asiantuntijoista yhdistiv\xc3\xa4t salaa voimansa galaksin tuntemattomilla lohkoilla suunnitellakseen vallan anastamista takaisin itselleen. T\xc3\xa4st\xc3\xa4 liikkeest\xc3\xa4 muodostui Ensimm\xc3\xa4inen ritarikunta, ja Leia Organa muodosti 26 vuotta Endorin taistelun j\xc3\xa4lkeen heid\xc3\xa4n vastustamisekseen Vastarinnan, jota hallitseva Uusi tasavalta ep\xc3\xa4virallisesti tuki. Vastarinnan j\xc3\xa4seniin kuului entisi\xc3\xa4 Kapinaliiton j\xc3\xa4seni\xc3\xa4 kuten amiraali Gial Ackbar ja Nien Nunb, joilla oli ollut merkitt\xc3\xa4v\xc3\xa4 rooli Imperiumin syrj\xc3\xa4ytt\xc3\xa4misess\xc3\xa4 vuosikymmeni\xc3\xa4 sitten.\n_START_SECTION_\nThe Force Awakens\n_START_PARAGRAPH_\nElokuvassa Star Wars: The Force Awakens Ensimm\xc3\xa4ist\xc3\xa4 ritarikuntaa johtaa salaper\xc3\xa4inen hahmo nimelt\xc3\xa4 Snoke, joka on omaksunut yksinvaltiaan aseman. Imperiumin tavoin ritarikunnan joukkoihin kuului iskujoukkoja, jotka k\xc3\xa4yttiv\xc3\xa4t aseinaan liekinheittimi\xc3\xa4, kevyit\xc3\xa4 tykist\xc3\xb6j\xc3\xa4rjestelmi\xc3\xa4 ja mellakanhallintaan k\xc3\xa4ytett\xc3\xa4vi\xc3\xa4 aseita. Ritarikunta k\xc3\xa4ytti my\xc3\xb6s normaaleja ja erikoisvalmisteisia TIE-h\xc3\xa4vitt\xc3\xa4ji\xc3\xa4, sek\xc3\xa4 uuden luokan t\xc3\xa4htih\xc3\xa4vitt\xc3\xa4ji\xc3\xa4. Sen p\xc3\xa4\xc3\xa4llimm\xc3\xa4isen\xc3\xa4 sotilastukikohtana toimi T\xc3\xa4hdentappajatukikohta (engl. Starkiller Base), linnoitukseksi muutettu j\xc3\xa4\xc3\xa4planeetta, joka oli varustettu aurinkoja voimanl\xc3\xa4hteeksi imev\xc3\xa4ll\xc3\xa4 superaseella ja jolla kykeni et\xc3\xa4\xc3\xa4lt\xc3\xa4 tuhoamaan kokonaisia aurinkokuntia. Tukikohdan komentajana toimi kenraali Armitage Hux, ritarikunnalle omistautunut nuori ja armoton upseeri._NEWLINE_Snoke on vahva Voiman pime\xc3\xa4n puolen k\xc3\xa4ytt\xc3\xa4j\xc3\xa4, ja k\xc3\xa4\xc3\xa4nnytti puolelleen, Ben Solon, Han Solon ja Leia Organan pojan, sek\xc3\xa4 jediritari Luke Skywalkerin sisarenpojan ja entisen oppilaan. Ben peitti kasvonsa naamiolla ja otti k\xc3\xa4ytt\xc3\xb6\xc3\xb6n nimen Kylo Ren, mink\xc3\xa4 j\xc3\xa4lkeen h\xc3\xa4nest\xc3\xa4 tuli yksi Snoken henkil\xc3\xb6kohtaisista agenteista, niin kuin h\xc3\xa4nen isois\xc3\xa4ns\xc3\xa4 Darth Vader oli henkil\xc3\xb6kohtaisesti palvellut keisari Palpatinea Imperiumin p\xc3\xa4ivin\xc3\xa4 vuosikymmeni\xc3\xa4 aiemmin. Kylon on mainittu my\xc3\xb6s johtavan Ren-ritareiksi kutsuttua ryhm\xc3\xa4\xc3\xa4. Sen j\xc3\xa4senet k\xc3\xa4ytt\xc3\xa4v\xc3\xa4t nimiens\xc3\xa4 lopussa sanaa \xe2\x80\x9dRen\xe2\x80\x9d, aivan kuten sithit k\xc3\xa4yttiv\xc3\xa4t nimiens\xc3\xa4 alussa sanaa \xe2\x80\x9dDarth\xe2\x80\x9d. Kylo ja Hux kilpailevat jatkuvasti Snoken kunnioituksen saamisesta, ja komentotriumviraatin kolmas j\xc3\xa4sen on kapteeni Phasma, ritarikunnan iskujoukkojen komentaja._NEWLINE_Tuhotakseen Vastarinnan, Ensimm\xc3\xa4inen ritarikunta k\xc3\xa4ytt\xc3\xa4\xc3\xa4 T\xc3\xa4hdentappajatukikohdan superasetta lamannuttaakseen Uuden tasavallan tuhoamalla sen nykyisen p\xc3\xa4\xc3\xa4planeetta Hosnian Primen, nelj\xc3\xa4 muuta saman aurinkokunnan taivaankappaletta sek\xc3\xa4 Tasavallan t\xc3\xa4htilaivaston. Sill\xc3\xa4 v\xc3\xa4lin Kylon teht\xc3\xa4v\xc3\xa4 oli etsi\xc3\xa4 Luke, joka oli kadonnut vuosia aiemmin. Snoke pelk\xc3\xa4si, ett\xc3\xa4 jedit voisivat palata uudelleen, mik\xc3\xa4li Skywalkerin sallittiin el\xc3\xa4\xc3\xa4. Rey onnistuu j\xc3\xa4ljitt\xc3\xa4m\xc3\xa4\xc3\xa4n Luken meriplaneetta Ahch-Tolle, kun taas Vastarinnan yll\xc3\xa4tyshy\xc3\xb6kk\xc3\xa4ys tuhoaa T\xc3\xa4hdentappajatukikohdan, juuri kun se oli aikeissa tuhota Vastarinnan tukikohtana toimivan planeetta D\xe2\x80\x99Qarin.\n_START_SECTION_\nThe Last Jedi\n_START_PARAGRAPH_\nElokuvassa Star Wars: The Last Jedi Ensimm\xc3\xa4inen ritarikunta hy\xc3\xb6kk\xc3\xa4\xc3\xa4 Kylo Renin ja kenraali Huxin johdolla D\xe2\x80\x99Qarille pian T\xc3\xa4hdentappatukikohdan tuhoutumisen j\xc3\xa4lkeen. Vastarinta onnistuu evakuoimaan koko tukikohtansa, mutta joutuu t\xc3\xa4htih\xc3\xa4vitt\xc3\xa4jien saartamaksi. Poe Dameron tulee \xc3\xa4kkipikaisesti johtaneeksi laivaston MG-100 StarFortress SF-17 -pommittajia tuhoamaan Mandator IV -luokan t\xc3\xa4htitaistelulaiva Fulminatrixin. Mutta kaikki pommittajat tuhoutuvat hy\xc3\xb6kk\xc3\xa4yksess\xc3\xa4. My\xc3\xb6hemmin Kylo Ren johtaa TIE-h\xc3\xa4vitt\xc3\xa4jien hy\xc3\xb6kk\xc3\xa4yst\xc3\xa4 Vastarinnan laivaston kimppuun TIE/vn-h\xc3\xa4vitt\xc3\xa4j\xc3\xa4ll\xc3\xa4\xc3\xa4n. H\xc3\xa4n ep\xc3\xa4r\xc3\xb6i Vastarinnan komentoalus Raddusin tuhoamista, koska h\xc3\xa4nen \xc3\xa4itins\xc3\xa4 Leia Organa oli siell\xc3\xa4. Toiset lent\xc3\xa4j\xc3\xa4t tuhoavat Raddusin komentosillan, tappaen lukuisat Vastarinnan johtajat, mukaan lukien amiraali Gial Ackbarin. Leia onnistuu Voiman avulla p\xc3\xa4\xc3\xa4sem\xc3\xa4\xc3\xa4n takaisin alukseen, mutta h\xc3\xa4nen toipumisensa ajaksi vara-amiraali Amilyn Holdo toimii h\xc3\xa4nen sijaisenaan._NEWLINE_Yksinvaltias Snoke ja Kylo Ren houkuttelevat Reyn tulemaan Snoken lippualukselle, Mega-luokan t\xc3\xa4htitaistelulaiva Supremacylle, miss\xc3\xa4 Snoke luotasi Reyn mielt\xc3\xa4 saadakseen Luken olinpaikan selville ja k\xc3\xa4ski lopuksi Kyloa tappamaan Reyn. Mutta Kylo tappoikin Snoken ja julisti itsens\xc3\xa4 uudeksi yksinvaltiaaksi, pyyt\xc3\xa4en Reyt\xc3\xa4 hallitsemaan galaksia rinnallaan. Rey kielt\xc3\xa4ytyy ja pakenee, Kylon valehdellessa my\xc3\xb6hemmin Huxille Reyn tappaneen Snoken._NEWLINE_Ensimm\xc3\xa4inen ritarikunta k\xc3\xa4ytti uutta teknologiaa j\xc3\xa4jlitt\xc3\xa4\xc3\xa4kseen Vastarinnan joukkoja jopa hyperavaruushypyist\xc3\xa4 huolimatta. Vastarinnan alukset k\xc3\xa4ytt\xc3\xa4isiv\xc3\xa4t loputtomassa takaa-ajossa kaiken polttoaineensa ja hitaammalla vauhdilla kulkeminen vain viiv\xc3\xa4stytt\xc3\xa4isi Ensimm\xc3\xa4ist\xc3\xa4 ritarikuntaa. Uskoen, ettei Holdolla ollut suunnitelmaa ongelman ratkaisemiseksi, Poe nousi kapinaan h\xc3\xa4nt\xc3\xa4 vastaan. Mutta Leian toivuttua paljastui, ett\xc3\xa4 Holdolla olikin suunnitelma. Holdo j\xc3\xa4isi viimeiseen takaa-ajossa selvinneeseen alukseen, Raddusiin, samalla kun muut evakuoituisivat pienemmiss\xc3\xa4 ja j\xc3\xa4ljittimille n\xc3\xa4kym\xc3\xa4tt\xc3\xb6miss\xc3\xa4 aluksissa mineraaliplaneetta Craitille. Kun kaikki oliat evakuoitu, Holdo ohjaa Raddusin t\xc3\xb6rm\xc3\xa4\xc3\xa4m\xc3\xa4\xc3\xa4n hyperajolla Supremacyyn, halkaisten sen kahtia ja tuhoten monet muut t\xc3\xa4htih\xc3\xa4vitt\xc3\xa4j\xc3\xa4t._NEWLINE_Kylo Ren ja kenraali Hux l\xc3\xa4hett\xc3\xa4v\xc3\xa4t k\xc3\xa4velij\xc3\xb6it\xc3\xa4 ja TIE-h\xc3\xa4vitt\xc3\xa4ji\xc3\xa4 Craitille tuhoamaan vanhan Kapinaliiton tukikohdan, jonne Vastarinnan eloonj\xc3\xa4\xc3\xa4neet olivat paenneet. Leia yritt\xc3\xa4\xc3\xa4 ottaa yhteytt\xc3\xa4 Vastarinnan liittolaisiin Ulkokeh\xc3\xa4ll\xc3\xa4, mutta n\xc3\xa4m\xc3\xa4 eiv\xc3\xa4t saavu paikalle. Lopulta Luke Skywalker ilmestyy paikalle, eiv\xc3\xa4tk\xc3\xa4 k\xc3\xa4velij\xc3\xb6iden ampumat laserit n\xc3\xa4yt\xc3\xa4 tehoavan h\xc3\xa4neen. Kylo itse kohtaa Luken valosapelitaistelussa, mutta Luke v\xc3\xa4ist\xc3\xa4\xc3\xa4 iskut ja lopulta paljastaa olevansa pelkk\xc3\xa4 kuvajainen, jonka oikea Luke oli l\xc3\xa4hett\xc3\xa4nyt Ahch-Tolta. Luke oli huijannut Kyloa antaakseen Reylle aikaa noutaa Vastarinnan eloonj\xc3\xa4\xc3\xa4neet turvaan Millennium Falconille. Luke itse kuoli Voimakuvajaisen k\xc3\xa4yt\xc3\xb6n seurauksena ja liittyi Voimaan. Leia alkoi etsi\xc3\xa4 uusia j\xc3\xa4seni\xc3\xa4 liittym\xc3\xa4\xc3\xa4n Vastarintaan, kun taas Rey oli ker\xc3\xa4nnyt talteen jedien pyh\xc3\xa4t kirjoitukset Ahch-Tolta, oppiakseen lis\xc3\xa4\xc3\xa4 Voimasta ja varmistaakseen jedien perinn\xc3\xb6n s\xc3\xa4ilymisen.'